als_Latn dik_Latn sag_Latn
Kanabisi, “rrënjët” që nuk po shkulen, policia mësyn në malePostuar më: 06 June 2016 09:04
Shtohen parcelat me kanabis, intensifikohen edhe aksionet e policisë për asgjësimin e bimëve narkotike. Raporti i kryeprokurorit, për të hetuar më thellë mbi laboratorët e kanabisit. Rritja e çmimit të drogës për shkak të mungesës së saj në treg, shtyn banorë të zonave të ndryshme, në kultivimin e saj… Policia, në një javë, shkatërron rreth 40 mijë bimë kanabis sativa.
Për policinë, tani është koha.
Në vend të armës, efektivët kanë “ngjeshur” në brez kosore e sëpatë. Qëllimi mbetet i qartë: “shkatërrimi i parcelave të mbjella me kanabis”.
Vetëm dje, në një aksion “rutinë”, u asgjësuan në qarkun e Gjirokastrës 3300 bimë narkotike kanabis sativa.
Më herët, në të tjera njoftime që vijnë nga Drejtoria e Përgjithshme e Policisë së Shtetit, flitet për mijëra bimë të tjera të zbuluara dhe të shkatërruara në zona të ndryshme të vendit.
Strukturat policore, në të gjitha qarqet kanë nisur prej javësh punën për identifikimin dhe më pas asgjësimin e bimëve narkotike.
Më tepër se mungesë vigjilence nga ana e policisë, shtimi i parcelave të mbjella me kanabis lidhet kryesisht me çështje ekonomike.
Për shkak edhe të një lufte të hapur kundër bimëve narkotike, vitin e kaluar një kilogramë kanabis arriti deri në 1500 euro.
Shumë tunduese edhe për banorët e zonave rurale.
Thuajse gjatë tri muajve të fundit, drejtues vendor të policive, në bashkëpunim me bashkitë, administratorët dhe kryetarët e fshatrave, kanë mbajtur takime të shumta dhe iu kërkohet që të njoftojnë në çdo rast dyshimi, strukturat e rendit.
E vetme, policia ngjan e dorëzuar para tendencës për kultivimin e kanabisit, ndaj puna e prokurorisë mbetet e pandashme.
Në një qarkore që kryeprokurori Adriatik Llalla iu ka kërkuar vartësve të tij, thuhet se duhet t’iu japin rëndësi hetimeve në lidhje me kultivimin e lëndëve narkotike.
Ndonëse vlerëson punën policore operacionale, kreu i institucionit të akuzës ka informuar se ka një shtim të parcelave të mbjella me bimë narkotike, por nga ana tjetër, hetuesit duhet të thellohen në punën e tyre për zbulimin e grupeve që merren me kultivimin e kanabisit, pasi po përdoren metoda të panjohura më parë.
Kjo ka të bëjë kryesisht me rritjen e bimëve narkotike në ambiente të mbyllura, duke përdorur gati laboratorë të veçantë.
Metoda të tilla u vërtetuan edhe vitin e kaluar, ku në gjashtë raste, policia, në bashkëpunim edhe me policinë, zbuluan gjashtë laboratorë specialë për rritjen e kanabisit.
Kultivuesit mbollën kanabis në magazinë, madje edhe në bodrume dhe për të siguruar rritjen e tyre, pa u zbuluar nga policia, përdornin për ndriçim apo ngrohje, llamba të veçanta.
Më spektakolare ishte zbulimi i një laboratori të tillë në Xarë të Sarandës, ku gjashtë persona, në bashkëpunim mes tyre, ngritën në ambiente të nëndheshme, laboratorë specialë në kultivimin e narkotikëve.
Policia zbuloi dhe asgjësoi 10 mijë bimë dhe arrestoi disa nga të dyshuarit.
Habia ishte jo e pakët nga ajo që konstatuan, pasi u vunë përballë një fenomeni të panjohur më parë për rritjen e kanabisit edhe në ambiente të mbyllura.
Aktualisht, policia po punon “mbi sipërfaqe” dhe vetëm në javët e fundit janë gjetur dhe asgjësuar rreth 40 mijë bimë narkotike kanabis sativa.
Shifër e lartë krahasuar me periudhat e mëparshme, kur tashmë bima nuk është më e madhe se 40 centimetra, pasi mbetet në fazën e parë të rritjes.
Kjo periudhë është zanafilla e operacioneve dhe thuajse në të gjitha rastet, zbulimi është bërë në rrugë operative, ku forcat e rendit lajmëroheshin për prani kanabisi në zona të veçanta.
Vitin e kaluar pati një rekord në asgjësimin e bimëve narkotike, por zbulimi i kultivuesve ishte mjaft i ulët në krahasim me drogën e kultivuar.
Në gati 90 për qind të rasteve, kultivuesit zgjedhin zona të thella malore dhe kodrinore për mbjelljen e drogës dhe parcelat në të cilat kultivohen, nuk janë në pronësi të individëve, por ngastra që janë në regjistra si pyje dhe kullota, nën administrimin e pushtetit lokal.
Qarqet problematike sërish mbesin po ato të mëparshmet, Gjirokastra, Vlora, Shkodra dhe Durrësi.
Deri diku, në katër vitet e fundit “risi” për kultivimin e bimëve narkotike është qarku i Beratit dhe Korçës.
Në ditët në vijim pritet që nga Italia të mbërrijë një avion special, i cili do të kryejë fotografime ajrore dhe më pas do përcaktohen hartat ku janë evidentuar bimë narkotike.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn